钦定古今图书集成/明伦汇编/官常典/第721卷 > 李景威
## 钦定古今图书集成/明伦汇编/官常典/第721卷 > 李景威

按《十国春秋》，景威，荆州长阳人也。仕贞懿王，擢水手
都指挥使，继冲代保勗节镇，景威时为帐下亲校。会
湖南张文表之乱，周保权求救于宋，宋命慕容延钊
等往讨，复诏江陵发水军赴潭州，继冲遣景威将兵
三千人以待。未几，宋师假道荆南，声言兵过城外，景
威曰：“兵尚权谲，城外之约，其可信乎？以臣观之，直欲
乘衅伐我耳。方今精兵数万，训练甚备，莫若严兵整
旅以御之。臣虽不才，愿尽以相付。”少监孙光宪固谓
不可，景威出而叹曰：“吾言不用，大事去矣，何用生为！”
因扼吭而死。宋太祖闻之，曰：“忠臣也。”命王仁赡厚恤
其家。